

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2024 m. birželio 19 d. Nr. 250-I-17

Vilnius

Lietuvos Respublikos Seimo Peticijų komisija (toliau – Komisija) 2024 m. birželio 19 d. posėdyje išnagrinėjo pareiškėjo peticiją, kurioje pateiktas siūlymas pakeisti Lietuvos Respublikos šilumos ūkio įstatymo (toliau – ŠŪĮ) 20 straipsnio 1 dalį, pašalinant nuostatą, kad šilumos tiekėjas gali būti pastato šildymo ir karšto vandens sistemos prižiūrėtojas (eksploatuotojas) ir priėmė sprendimą teikti Seimui išvadą netenkinti šio siūlymo. Komisija sprendimą priėmė atsižvelgusi į Lietuvos Respublikos Seimo kanceliarijos Teisės departamento ir Lietuvos Respublikos energetikos ministerijos nuomonę dėl peticijoje pateikto siūlymo.

Vertinant peticijoje pateiktą pareiškėjo pasiūlymą atkreiptinas dėmesys į tai, kad nuo 2012 m. galiojančio ŠŪĮ 20 straipsnio 2 dalis draudė vidaus šildymo ir karšto vandens sistemų prižiūrėtoju būti šilumos tiekėjui, kuris tiekia šilumą tam namui, nors vidaus sistemų priežiūra yra konkurencinė veikla, o pastato šildymo ir karšto vandens sistemos prižiūrėtoją (eksploatuotoją) Lietuvos Respublikos civilinio kodekso 4.85 straipsnyje nustatyta sprendimų priėmimo tvarka pasirenka daugiabučio namo butų ir kitų patalpų savininkai. Šis ŠŪĮ 20 straipsnio 4 dalyje nustatytas draudimas, Lietuvos statistikos departamento duomenimis, galiojo tik trims didiesiems Lietuvos miestams – Vilniui, Kaunui ir Klaipėdai. Atkreiptinas dėmesys, kad Valstybės kontrolės 2014 m. gruodžio 18 d. valstybinio audito ataskaitoje Nr. VA-P-20-2-18 „Daugiabučių namų šildymo ir karšto vandens sistemų priežiūra“ konstatuota, jog ŠŪĮ nuo 2012 m. numatytų šilumos tiekimo ir priežiūros pokyčių nuostatos nėra tinkamai įgyvendinamos ir nepasiekti visi numatyti tikslai, nes ne visi šilumos vartotojai Lietuvoje turi vienodas galimybes pasirinkti šilumos punktų prižiūrėtoją, o tai dirbtinai riboja konkurenciją trijuose didžiuosiuose miestuose bei varžo šilumos vartotojų pasirinkimo laisvę.

Siekiant paskatinti šilumos vartotojus, ieškoti geriausios daugiabučių namų šildymo ir karšto vandens sistemų priežiūros (eksploatavimo) kokybės už žemiausią kainą, ir įvertinant tai, kad energetikos rinkoje stebimas kvalifikuotų specialistų trūkumas, 2022 metais priimto ŠŪĮ nuostatomis, atsisakius tuo metu galiojusių apribotų šilumos tiekimo įmonėms dalyvauti pastato šildymo ir karšto vandens sistemų prižiūrėtojų (eksploatuotojų) rinkoje, buvo suteikta galimybė šilumos vartotojams rinktis iš visų galimų, kvalifikacinius reikalavimus atitinkančių šios paslaugos teikėjų.

Pažymėtina, kad šilumos tiekimo įmonės turi ir gali pastato šildymo ir karšto vandens sistemų priežiūros (eksploatavimo) veiklos rinkai pasiūlyti atitinkamą kvalifikaciją turinčius specialistus. Pastato šildymo ir karšto vandens sistemų prižiūrėtojas (eksploatuotojas) privalo atitikti ne tik ŠŪĮ 20 straipsnio reikalavimus, bet ir būti atestuotas energetikos ministro nustatyta tvarka bei turėti Valstybinės energetikos reguliavimo tarybos išduotą galiojantį atestatą. Būtent didžiųjų miestų šilumos tiekėjai turi didžiausią potencialą kvalifikuotų specialistų ir stipriausias gamybines bazes, todėl, įvertinus masto ekonomiką, turi ir gali pasiūlyti aukščiausios kokybės paslaugas mažiausiomis sąnaudomis ir konkurencingomis kainomis.

Pažymėtina, kad 2021 m. rugsėjo 9 d. Lietuvos Respublikos Vyriausybės kanceliarijoje vykusiame tarpinstituciniame pasitarime „Dėl institucijų veiksmų dėl artėjančio šildymo sezono“ (protokolas Nr. LV-393, 5 klausimas) buvo priimtas sprendimas, kuriuo buvo pritarta tikslingumui numatyti galimybę šilumos tiekėjams vykdyti pastato šildymo ir karšto vandens sistemos priežiūros (eksploatavimo) veiklą, taip pagerinant paslaugų kokybę, sumažinant energinius nuostolius bei užtikrinant konkurenciją šilumos punktų priežiūros paslaugų teikėjų rinkoje.

Tobulintinoms ŠŪĮ nuostatoms išgryninti 2021 metais buvo parengta Šilumos ūkio įstatymo koncepcija, kurioje numatyta sudaryti sąlygas šilumos tiekėjams konkuruoti šildymo ir karšto vandens sistemos priežiūros (eksploatavimo) paslaugų rinkose. Šilumos ūkio įstatymo koncepcija buvo svarstoma Šilumos taryboje, į kurios sudėtį įeina Energetikos ministerijos, Valstybinės energetikos reguliavimo tarybos, Lietuvos savivaldybių, šilumos gamybos ir tiekimo, biokuro gamybos ir tiekimo, vartotojų teises ginančių organizacijų deleguoti atstovai bei energetikos ekspertai. Šiuo klausimu Šilumos ūkio įstatymo koncepcijos nuostatos buvo akcentuotos ir Lietuvos Respublikos Vyriausybės kanclerio 2021 m. spalio 19 d. rezoliucija Nr. S-3182 įformintame Ministro Pirmininko pavedime dėl teisės aktų, reglamentuojančių pastato šildymo ir karšto vandens sistemos prižiūrėtojų veiklą, peržiūros. Taip pat Šilumos ūkio įstatymo koncepcija buvo pristatyta Lietuvos Respublikos Seimo Energetikos ir darnios plėtros komisijai ir jos nuostatoms 2021 m. spalio 13 d. sprendimu Nr. 117-P-16 buvo pritarta. Atsižvelgus į išdėstytas aplinkybes buvo nuspręsta, jog tikslinga atsisakyti ŠŪĮ nuostatų, ribojančių galimybę didžiųjų miestų šilumos tiekėjui vykdyti pastato vidaus šildymo ir karšto vandens sistemų prižiūrėtojo veiklą ir sudaryti galimybę visiems šilumos vartotojams pasirinkti pastato šildymo ir karšto vandens sistemos prižiūrėtoją (eksploatuotoją) konkurencinėmis sąlygomis.

Pažymėtina, jog galiojanti ŠŪĮ 20 straipsnio 1 dalies nuostata nenustato prievolės pasirinkti pastato šildymo ir karšto vandens sistemos prižiūrėtoju (eksploatuotoju) būtent šilumos tiekėją. Pagal galiojantį teisinį reguliavimą juo taip pat gali būti pasirenkamas daugiabučio namo bendrojo naudojimo objektų valdytojas, todėl nesuprantama, kodėl būtina panaikinti galimybę šilumos tiekėjui būti pastato šildymo ir karšto vandens sistemos prižiūrėtoju (eksploatuotoju), jeigu daugiabučio namo butų ir kitų patalpų savininkai gali priimti sprendimą atitinkamu prižiūrėtoju (eksploatuotoju) šilumos tiekėjo net nepasirinkti.

Komisijos nuomone, galiojantis ŠŪĮ nuostatomis nustatytas pastato šildymo ir karšto vandens sistemos prižiūrėtojo (eksploatuotojo) veiklos teisinis reguliavimas, užtikrina daugiabučio namo butų ir kitų patalpų savininkams galimybę, įvykdžius teisės aktuose nustatytą konkurencingą procedūrą, nediskriminaciniu keliu pasirinkti pastato šildymo ir karšto vandens sistemos prižiūrėtoją (eksploatuotoją) iš visų šios rinkos dalyvių, tame skaičiuje ir šilumos tiekėjų, nesudarant nė vienam šios rinkos dalyviui išskirtinių sąlygų, todėl Pareiškėjo peticijoje teikiamas siūlymas dėl ŠŪĮ 20 straipsnio 1 dalies pakeitimo vertintinas kaip netikslingas.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo VIII (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2024 m. birželio 19 d. išvados Nr. 250-I-17“ projektą.

Komisijos pirmininkas Edmundas Pupinis

R. Kniukštienė, tel. (0 5) 209 6591, el. p. rimante.kniukstiene@lrs.lt